དེ་ཡང་བོན་ཆོས་ནང་ཕྱྭ་གཡང་འགུགས་ཞེས་པ་ནི་མིའི་ཚེ་རིང་བར་ཚེ་གཡང་དང་རྒྱུ་འབྱོར་བར་ནོར་གཡང་སོགས་འགུགས་པའི་ཆོ་ག་ཞིག་ལ་ཟེར་ཞིང་།ཁམས་སྐད་དུ་གཡང་སྒྲུབ་ཅེས་འབོད།ལོ་རྒྱུས་ནང་བཀོད་པ་ལྟར་ན་སྔར་རྒྱལ་པོ་གཉའ་ཁྲི་བཙན་པོའི་དུས་སུ་བོན་ཤེས་པ་བཅུ་གཉིས་ནང་ལས་དར་ཚོན་སྣ་ལྔ་དང་རིན་པོ་ཆེ་སྣ་ཚོགས་བཏགས་པའི་མདའ་དར་འཕྱར་ཏེ་གཡང་སྒྲུབ་བྱེད་མི་དེ་ལ་ཕྱྭ་བོན་དང་གཡང་བོན་ཞེས་ཟེར།རྗེས་སུ་ནང་ཆོས་དར་དུས་དགོས་མཁོ་ཆེ་བའི་རིགས་རྣམས་མ་བསྣུབས་པར་བཞག་པས་དེང་སང་ཕྱྭ་གཡང་འགུགས་པའི་སྲོལ་མ་ཉམས་པར་གནས་ཡོད་དོ།།